**Vejledning i SOP skriveperioden**

**Hvad skal du gøre, hvis du er i tvivl?**

Undervejs i skriveperioden vil du sikkert blive usikker på en masse ting, både med hensyn til kravene til opgaven, det stof du arbejder med og den problemformulering, du skal at besvare. Når du bliver i tvivl om noget, så:

1. Tjek SO hjemmesiden. Her ligger alt materiale omkring SOP, og du vil kunne finde svar på alle generelle spørgsmål her.
2. Ring til en ven. Hvis du ikke kan få svar på SO hjemmesiden, så ring til en klassekammerat, som plejer at have styr på tingene. Måske er der endda nogen, der skriver om et emne, der ligner dit? Det er i det hele taget en rigtig god idé at hjælpe hinanden med gode artikler, forklaringer på modeller m.v. og det er også en rigtig god idé at læse (dele af) hinandens opgaver undervejs og give hinanden feedback. I må selvfølgelig IKKE kopiere noget fra hinanden, men I må meget gerne inspirere hinanden
3. Hvis alle andre muligheder er udtømte, må du kontakte en af dine vejledere. Dette skal foregå over Lectios beskedfunktion, med mindre andet er aftalt med vejlederen.

**Hvornår og hvordan kan du kontakte vejlederen?**

* Som hovedregel kan du regne med, at alle vejledere tjekker beskeder på Lectio én gang om dagen på hverdage.
* Hvis du har behov for at mødes virtuelt med din vejleder, kan I aftale det over Lectio.

**Hvad kan du spørge vejlederen om?**

* Vejlederens rolle er at få dig til selv at tænke videre, dybere eller perspektiverende.
* En vejleder kan godt læse mindre dele af en besvarelse, men det bør altid have et klart vejledende formål. Indholdet i vejledningen kan både være fagligt og procesorienteret og fx handle om forståelse af opgaveformuleringen, vægtning og anvendelse af de deltagende fag og afgrænsede faglige problemstillinger.
* Vejlederen skal udelukkende vejlede og må altså ikke give en egentlig forhåndsvurdering, og slet ikke en forhåndskarakter.